Canzoni sarda
de Giuanni Tolu de Fiorinas

                        1.
Grazia a su rei chi a su mundu m'hat torrau
po m'essiri scioltu da is tristas cadenas,
de su binti setti ch'appu cumenzau
cumprius i sessanta fìniu app'is penas,
de is manus allenas sempri fuggitivu
e de su mundu privu po non ci torrai.

                        2.
De non ci torrai ita displexeri
po unu predi birbanti ch'andat intanti intanti
in circa de sa mulleri
po essiri su meri po dda tenni in poderi
che zeracca accordada,
po unu predi birbanti ch'andat intanti intanti
in domu dda molestada,
cun dogna imbasciada sa prova giusta e clara
palesa sa lamenta;
po unu predi birbanti ch'andat intanti intanti
sempri fìat tenta tenta,
issa mali cuntenta s'abbarrat a s'attenta
a su maridu a siddu nai.

                          3.
Issa mali cuntenta s'abbarrat a s'attenta
palesat s'interrogu,
prontu Giuanni Tolu senz'agiudu solu
s'impostat su logu
cun duus corpus de fogu carrigau hat a ogu
sa pistola incanada,
prontu Giuanni Tolu senz'agiudu solu
a su predi affrontada
a sa missa cantada appenas accabada
ddi fait s'affunzioni,
prontu Giuanni Tolu senz'aggiudu solu
ddu sparat che sirboni
senza remissioni sighit s'opinioni
e ddu torrat a tirai.

                          4.
Senza remissioni sighit s'opinioni
fait morti religiosa,
po no ddu ponni in turri pigau s'hat sa Nurri
e saludat sa sposa,
trista e dolorosa dda lassat lagrimosa
e de prim'isposada,
po no ddu ponni in turri pigau s'at sa Nurri
a Fiorinas saludada,
sa genti ch'atopada ddis annunziada:
«Su pred'est cunsumau»;
po no ddu ponni in turri pigau s'hat sa Nurri
su logu destinau,
prontu dd'hant circau scrittu e catturau
po ddu bolli arrestai.
[...]

                        7.
Cun sa banda cumpletta dda teniat suggetta
e nisciunus cumandanta,
passai duus furisteris poberus passeggieris
chi a domu ci torranta
de una miniera accanta su pagu chi portanta
ddus hant sprovistaus,
passat duus furisteris poberus passegieris
gia ddus hant assaltaus
scurzus e spollaus gia ddus hant lassaus
ligaus a una pranta,
passat duus furisteris poberus passeggieris
a Giuanni Tolu circanta
comenti zerrianta issu accostad'accanta
a ddus scappiai.

                        8.
Comenti zerrianta issu accostad'accanta
pront'hat scappiau:
«Fazaus unu cuntrattu chin'est chi sidd'hat fattu
fìat solu o accumpangiau?
De aundi c'est passau it'eis osservau
o avvertius ddu eis?
Fazaus unu cuntrattu chin'est chi sidd'hat fattu,
a Giuanni Tolu conosceis?
Benei chi ddu bieis coraggiu non timeis
chi deu si dong'agiudu;
fazaus unu cuntrattu chin'est chi sidd'hat fattu?».
«Giuanni Tolu est de siguru».
«De cuss'est chi m'incuru c'appessi deu puru
po nd'iddu scioberai».

                          9.
«De cuss'est chi m'incuru c'appessi deu puru
alloddu scioberau,
coraggiu a ddus bistiri totu a restituiri
su chi nd'eis pigau».
Giuanni Tolu hat nau: «Deu seu su curpau
labai chi m'inchiettu
coraggiu a ddus bistiri totu a restituiri».
Ddis donad'unu billettu:
«Mirai chi sidd'avvertu giugi siat o prefettu
custu cunsignais.
Coraggiu a ddus bistiri totu a restituiri
chi alirgus s'ind'andais,
cun Giuanni ci calais e a Tolu annunziais
su chi s'hat depiu fai».

                         10.
«Cun Giuanni ci calais e a Tolu annunziais»
arrespundi cun lestresa;
«custa vida penada prestu boll'accabada,
imoi chi seu in becesa
parti sa debilesa non c'est'attara ricchesa
prus che sa libertadi,
custa vida penada prestu boll'accabada
pregu po caridadi»,
Prontu scrittu hat cun prus umilidadi
chi in su logu fiat solu,
«Custa vida penada prestu boll'accabada»,
narat Giuanni Tolu:
priv'e doglia consolu che pilloni a su bolu
dormit prim'e scurigai.

                       11.
Priv'e dogna consolu che pilloni a su bolu
riposat bolendi,
in dom'e sa fìlla s'arrestu arribat in su cuntestu
chi si podiat arrendi:
«A chini andais circhendi?» Tolu respundendi
«Seu prontu appariciau».
In dom'e sa fìlla s'arrestu arribat in su cuntestu
de cattodixi ingiriau,
s'arma hat rispettau totu hat annunziau
pistolas e cannetta,
in dom'e sa fìlla s'arrestu arribat in su cuntestu
e ddu ligant a sa suggetta
cun cadena perfetta a manc'e a deretta
a Sassari a ddu portai.

                       12.
Ddu ligant'a sa suggetta cun cadena perfetta
e cun su cor'affannau,
movit de su disterru carrigau de ferru
a Sassari est arribau,
su logu spopulau meda dd'hant gridau
chi dd'oliant libertu,
movit de su disterru carrigau de ferru
a presoni a segretu,
Tolu tenit s'abettu chi a su dibattimentu
ti pozas alistriri,
movit de su disterru carrigau de ferru
s'ordini est de partiri:
Sassari a mellus biri giai s'hat'isciri
su c'hat a risultai.

                         13.
Sassari a mellus biri giai s'hat'isciri
totu su fundamentu,
ligint is iscrianus cun sa causa in manus
in su dibattimentu,
subitu in su momentu in gabia dd'hant tentu
cun cadenas ligau,
ligint is iscrianus cun sa causa in manus
a Tolu hant interogau
de su tempus passau de ita fìat inculpau
finzas a su presenti,
ligint is iscrianus cun sa causa in manus
narat su presidenti:
«Si Tolu nd'est nozenti custas mortis comenti
dd'hant depiu carrigai?».

                         14.
«Chi Tolu nd'est nozenti custas mortis comenti
in s'accusa cumplettu?»;
sa parti ch'hat pigau subitu hat ordinau
is giuraus a su verdettu,
su capu de su pichettu oberit su luchettu:
«A Tolu arrettiraus»,
sa parti ch'hat pigau subitu hat ordinau
a su verdettu is giuraus
allirgus e prexaus narant is abogaus:
«Tolu attenzioni»,
sa parti ch'hat pigau subitu hat ordinau
a sa votazioni,
faint riunioni in sa conclusioni
a Tolu a liberai.

                       15.
Faint riunioni in sa conclusioni
non c'est procedimentu,
ringraziendi is giuraus giugis e abogaus
subitu in su momentu
ch'in su dibattimentu sa grazia hat tentu
de ddas fìniri is penas,
ringraziendi is giuraus giugis e abogaus
sciortu de is cadenas;
su sanguni in is venas ddi moviat appenas
fìgurada che unu mortu,
ringraziendi is giuraus giugis e abogaus
appena chi dd'hant sciortu
senza tenni accornotu cun lagrimas de cunfortu
sa Corti a ringraziai.